COMENIUS, Cartagena 2013

Do tega prečudovitega obmorskega kraja nas je ločilo kar nekaj kilometrov. Našo pot smo začeli na letališču v Zagrebu, od koder smo poleteli proti Münchnu. Let, ki sta nam ga je krajšala prigrizek in časopis, je trajal približno uro. Na münchenskem letališču, ki je mnogo večje od zagrebškega, smo si krajšali čas z obhodom trgovin in pitjem brezplačnih toplih napitkov na terminalu. Po dobrih dveh urah smo se vkrcali na let za Madrid, ki je trajal dve uri. Po opravljenih varnostnih formalnostih smo končno vzleteli in iz megle, ki je tičala nad večjim delom Evrope, in poleteli proti Španiji, kjer so se nam oči spočile na zelenorjavih gričih, obsijanih s soncem. Po pristanku smo počakali na svojo prtljago in se z metrojem odpeljali do železnice. Čakala nas je pet ur dolga vožnja do Cartagene. Čas smo si krajšali z glasbo in gledanjem španskega filma, ki ga nismo razumeli prav nič. Ob prihodu nas je, izmučene, pričakal »pošteni« taksist in nas odpeljal do hotela Manolo, kjer smo stanovali. Ob 10. uri zvečer smo se samo umili in legli v posteljo.

Dnevi v Španiji so se začeli vsako jutro enako. Zbudili smo se okoli 7.30, se umili, pozajtrkovali in se odpravili proti šoli. Tam smo ob 9. uri pričeli z delom. Imeli smo veliko različnih delavnic, tako da je bil vsak dan nekaj posebnega. Prvi dan je minil bolj v spoznavanju drugih dijakov in okolice. Prav tako pa smo šli tudi v mestno hišo, kjer smo se seznanili z zgodovino tega mesta. Zvečer smo imeli tudi nekaj časa, ki pa smo ga izkoristili za pijačo z ostalimi dijaki. Prišli smo v hotel nekaj minut pred 23.00.

Naslednji dan smo, razdeljeni v skupine, pobarvali logotip projekta, na katerega smo se nato še vsi podpisali. Potem je sledila predstavitev jedi iz vsake države, tako da smo siti lahko predstavili našo reklamo o mleku.

Tretji dan smo se z dvonadstropnim avtobusom odpravili v Murcio. Tam smo si ogledali katedralo in muzej, imeli pa smo tudi nekaj prostega časa, ki smo ga izkoristili za kosilo, kajti potrebovali smo energijo za večerni ples. Tam smo se predstavili s plesom s klobuki in seveda s polko. Ta je bila, poleg makarene, najbolj priljubljena med udeleženci.

To je bil naš zadnji dan v Cartageni, zato smo bili vsi nekoliko potrti. Izbrali smo še miss in mistra Comeniusa, pojedli še njihovo tradicionalno hrano in se razšli. A ne za dolgo. Zvečer smo imeli še »zadnjo večerjo« in pijačo z novimi prijatelji. Imeli smo se res lepo, a je bil obisk na žalost prekratek.

Peti dan zjutraj smo se morali kar kmalu vstati, saj smo morali ujeti vlak proti Madridu. Tako smo s kovčki šli na avtobus, ki nas je pripeljal do železniške postaje. Po petih urah vožnje smo prispeli v glavno mesto Španije, kjer smo si ogledali še park, poiskali hostel in kmalu zaspali, saj smo morali naslednje jutro zgodaj vstati.

Z avtobusom smo se zelo zgodaj odpravili proti letališču, na terminal 2. Tam smo se vkrcali na letalo in poleteli proti Zagrebu (preko Münchna). Med letom smo ugotovili, da nam je lahko žal, da je obisk trajal le štiri dni. To je bila zame čudovita izkušnja, ki jo priporočam vsakemu dijaku. Naučili smo se tudi nekaj španskih besed, prav tako pa nismo brez znanja pustili naših evropskih kolegov.

Žiga Račič